**Forslag til udtalelse 3**

**Det danske foreningsliv byder flygtninge velkommen**

**Forslag til udtalelse:**

DUF har i flere år arbejdet målrettet med integration af unge nydanskere i det danske foreningsliv. Dette arbejde er der brug for nu – og måske endda nu mere end før. DUF skal gå forrest med gode eksempler og vise, at vellykket integration er muligt.

DUFs grundlag hviler i høj grad på ideen om inklusion og et åbent fællesskab, som er tilgængeligt for alle, som ønsker det – uanset hudfarve, seksualitet, religiøs eller politisk overbevisning. Det er derfor en selvfølge, at DUFs foreninger er med til at understrege dette ved at tage aktiv del i integrationen af flygtninge. Og med vores mange foreninger i hele landet er der en oplagt mulighed for at møde de nye danskere der, hvor de er. Det er klart, at foreningsengagement ikke står øverst på listen, når man er flygtet fra krig og sult, men så meget desto mere har vi i DUFs foreninger et ansvar for at gøre os tilgængelige og vise de nyankomne, at der også er plads til dem.

Det har vist sig gennem den seneste tid, at der er stor vilje blandt danskerne til at tage imod nye danskere, og flere af DUFs medlemsorganisationer har allerede vist initiativ ved fx at besætte et call-center med frivillige, byde velkommen med tøjpakker eller oprette et værested. Der vil komme mange flere initiativer i den kommende tid, og disse tiltag må DUF bakke op om og understøtte. Det vigtigste er, at vi sammen står frem og siger, at vi tror på, at det er gennem aktiv deltagelse i foreningslivet og i den medfølgende demokratiske samtale, at man bedst lærer Danmark at kende. Derfor er DUF med i forreste linje til at sige velkommen til nyankomne flygtninge.

**Motivation:**

Både i Danmark og rundt omkring i Europa oplever vi lige nu, at mennesker flygter fra krig og derfor banker på vores dør. Der er stor bevågenhed på emnet, og der er behov for, at DUF markerer sig i debatten og klart og tydeligt siger ”velkommen”.

**Forslagsstillere:**

Danske Baptisters Spejderkorps, De grønne pigespejdere, Det Danske Spejderkorps,

DUI – LEG og VIRKE, Frivilligt Drenge- og Pige-Forbund, KFUM og KFUK i Danmark og

KFUM-Spejderne i Danmark.